#### E L Ő T E R J E S Z T É S

### Szombathely Megyei Jogú Város Közgyűlésének

### Városstratégiai, Idegenforgalmi és Sport Bizottságának

### 2022. június 21-i ülésére

*Javaslat Szombathely város területén forgalmi rend változtatással kapcsolatos döntések meghozatalára*

**1. Vörösmarty M. u. 8. sz. ingatlan előtt rakodási terület kijelölése**

A Szombathely, Vörösmarty Mihály u. 8. szám alatt működő „Telekosár ABC” vezetője azzal a kéréssel fordult Polgármesteri Hivatalhoz, hogy Szombathely, Vörösmarty Mihály u. 8. szám előtti parkolósávban kerüljön rakodási terület kijelölésre.

Kérelmét azzal indokolta, hogy az épület előtti gépjárművel történő megállás, áruszállítás, rakodás sokszor szabad parkolóhely hiányában nehezen oldható meg.

A kérelmezett rakodóterület a közúti közlekedés szabályairól szóló 1/1975. (II.5.) KPM-BM együttes rendelet (KRESZ) 15. § (1) bekezdés b) pont szerinti „Várakozni tilos” (61. ábra) közúti jelzőtábla, valamint alatta a 15. § (6) bekezdés (61/c) szerinti kiegészítő közúti jelzőtáblával kijelölhető.

Javaslom, hogy a Szombathely, Vörösmarty Mihály u. 8. szám alatti ingatlan előtt „Várakozni tilos” (KRESZ 61. ábra) közúti jelzőtábla, illetve a rakodó területet jelölő kiegészítő tábla (KRESZ 61/c. ábra) „10 m 6.00 – 14.00” jelzésképpel kerüljön kihelyezésre, a rakodóterület határait jelölő útburkolati jel felfestésével egyidejűleg.

**2. Paragvári út – Dr. István Lajos körút jelzőlámpás csomópont folyamatos üzemelése**

A körzet Képviselője megkereste a Városüzemeltetési Osztályt, hogy a Paragvári út – Dr. István Lajos körúti jelzőlámpás csomópontban az elmúlt időszakban a jelzőlámpa sárga villogó üzemmódjában több baleset is történt. Kísérleti jelleggel javasolt a jelzőlámpák folyamatos üzemmódban történő üzemeltetése, hogy tapasztalatot szerezzünk melyik üzemeltetési mód előnyösebb.

**3. Stromfeld lakótelep bekötő út – Élmunkás utcai csomópont szabályozása**

A körzet Képviselője lakossági jelzések alapján kérte az Élmunkás utca – Stromfeld lakótelepre bekötő út csomópontjában a jelenlegi forgalmi rend felülvizsgálatát.

A jelenlegi forgalmi rendet, mely szerint a lakótelepre befelé, illetve az onnan kifelé haladóknak van elsőbbsége a továbbiakban is indokolt fenntartani.

Azt, hogy a fölérendelt út kanyarodik „Útkereszteződés alárendelt úttal” (KRESZ 89/a. ábra) és megfelelő jelzésképű kiegészítő táblával (KRESZ 89/b. ábra) szükséges jelezni.

Ezzel egyidejűleg az Élmunkás utca egyenes folytatásában lévő szakaszról érkezőknek a jelenlegi „Elsőbbségadás kötelező” jelzőtáblát érdemes a szigorúbb „ÁLLJ! Elsőbbségadás kötelező” (KRESZ 12. ábra) táblára cserélni, így egyértelműsítve az alárendeltséget.

**4. Király utca 1-5. számok mögötti tömbbelsőben megállási tilalom bevezetése**

A körzet Képviselőjével tartott bejárás tapasztalata alapján a Király utca 1-5. számok mögötti tömbbelsőben működő kijelölt fizető parkolók használatát nagyban korlátozza, hogy többen a nem kijelölt helyeken is várakoznak. A merőleges kialakítású parkolók használatát nagy mértékben akadályozza, ha azokkal szemben az út szélén párhuzamosan is autók állnak, mert így nem marad meg a ki-, és behajtáshoz előírt szabad burkolat szélesség.

Ennek biztosítása érdekében a Fő tér 27. számú épület mellett, a zöldterülettel övezett szakaszon végig „Megállni tilos” (KRESZ 60. ábra) jelzőtáblák kihelyezésével megállási tilalom bevezetését javaslom.

**5. Bólyai János utcai kijelölt gyalogos átkelőhely környezetében megállási tilalom bevezetése**

A Bólyai János utcában a Hargita utcai kereszteződésben már jelenleg is található kijelölt gyalogos átkelőhely, amely az iskolába és a bevásárló központhoz tartó gyalogosok biztonságát szolgálja. A tapasztalatok alapján a KRESZ előírásain túlmenően szükséges lépéseket tenni a biztonságos használat érdekében.

Javaslom, hogy az iskola felőli oldalon a kijelölt gyalogos átkelőhely előtt és után „Megállni tilos” (KRESZ 60. ábra) táblák kihelyezésével az előírtaknál hosszabb szakaszokon legyen tiltott a megállás, és az átkelőhelyet jelző táblákat és a „Gyermekek” (KRESZ 84. ábra) veszélyt jelző táblákat cseréljük ki a feltűnőbb sárga keretes u.n. FNS táblákra, így biztosítva a gyalogosok jobb észlelhetőségét.

Célszerű az intézmény vezetőjét is megkeresni, hogy a szülőket tájékoztassa a gyermekek biztonsága érdekében hozott forgalmi rend változásról, mely szerint a kijelölt gyalogos-átkelőhely környezetében tilos megállni.

A forgalmi rend változtatásra vonatkozó javaslatok az érintett körzetek képviselőivel is egyeztetésre kerültek.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2022. június „ ”**

 /: **Horváth Soma** :/

**HATÁROZATI JAVASLAT**

**….…./2022. (VI.21.) VISB számú határozat**

A Városstratégiai, Idegenforgalmi és Sport Bizottság megtárgyalta a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést, és Szombathely Megyei Jogú Város Önkormányzatának Szervezeti és Működési Szabályzatáról szóló 18/2019 (X.31.) önkormányzati rendelet 54. § (1) bekezdés 25. pontja alapján az alábbi döntést hozza:

1. A Bizottság támogatja, hogy a Szombathely, Vörösmarty Mihály u. 8. szám alatt működő „Telekosár ABC” előtti parkolósávban „Várakozni tilos” (KRESZ 61. ábra) közúti jelzőtábla, illetve a rakodó területet jelölő kiegészítő tábla (KRESZ 61/c. ábra) „10 m 6.00 – 14.00” jelzésképpel kerüljön kihelyezésre, a rakodóterület határait jelölő útburkolati jel felfestésével egyidejűleg.
2. A Bizottság egyetért azzal, hogy a Paragvári út – Dr. István Lajos körúti jelzőlámpás csomópontban kísérleti jelleggel kerüljön bevezetésre a jelzőlámpák folyamatos üzemmódban történő üzemeltetése.
3. A Bizottság egyetért azzal, hogy a Stromfeld lakótelepi bekötő út - Élmunkás utca csomópontjában az alá-, fölérendeltségi viszony megmaradjon, és kerüljenek ki az „Útkereszteződés alárendelt úttal” (KRESZ 89/a. ábra) és megfelelő jelzésképű kiegészítő táblák (KRESZ 89/b. ábra), valamint az alárendelt úton „ÁLLJ! Elsőbbségadás kötelező” (KRESZ 12. ábra) tábla jelezze az alárendeltséget.
4. A Bizottság egyetért azzal, hogy a Király utca 1-5. számok mögötti tömbbelsőben a Fő tér 27. szám melletti, zöldterülettel övezett szakaszon megállási tilalom legyen bevezetve.
5. A Bizottság egyetért azzal, hogy a Bolyai János utca – Hargita utca kereszteződésében lévő kijelölt gyalogos-átkelőhely iskola felőli oldalán, az átkelőhely előtt és után „Megállni tilos” (KRESZ 60. ábra) táblák kihelyezésével az előírtaknál hosszabb szakaszokon, a ferde parkoló állások között, legyen tiltott a megállás, továbbá a már kint lévő átkelőhelyet és a gyermekek veszélyt jelző táblák legyenek lecserélve sárga keretes, ú.n. FNS táblákra.

A Bizottság felkéri a polgármestert, hogy keresse meg az intézmény vezetőjét azzal a kéréssel, hogy a szülőket külön is tájékoztassa a gyermekek biztonsága érdekében hozott forgalmi rend változásról, mely szerint a kijelölt gyalogos-átkelőhely környezetében tilos megállni.

A Bizottság felkéri a polgármestert, hogy a fentiek végrehajtása érdekében a szükséges intézkedések megtételéről gondoskodjon.

**Felelős:** Dr. Nemény András, polgármester

Horváth Soma, alpolgármester

 Tóth Kálmán, a bizottság elnöke

 /a végrehajtás előkészítéséért:

 Kalmár Ervin, a Városüzemeltetési Osztály vezetője

**Határidő:** 1-5. pont esetén: 2022. augusztus 31.